ঋত্বিক সিংহ। ১৯ ফেব্রুয়ারী কলকাতার ক্রিকেট ইতিহাসের অজস্র কীর্তির দলিলে, নিজের নামটা লিখিয়ে ফেলল। বয়স মাত্র ১৫ বছর। স্কুল ক্রিকেট টুর্নামেন্টে, মেয়রস কাপ চ্যাম্পিয়নশিপে তির্থপতি ইনস্টিটিউশনের হয়ে সে করেছে ১৬৬ বলে ৩৮৩ রান। কলকাতার স্কুল ক্রিকেটের ৪৫ বছরের ইতিহাসে প্রথমবার এরকম নজির। বাবা আশিষ সিংহ ভোরবেলা উঠেই মাঠে চলে গিয়েছিলেন ছেলের খেলা আছে জেনে। কিন্তু সেঞ্চুরি হওয়ার পরেই বাবাকে মাঠ ছাড়তে হয় । কারন তিনি ট্যাক্সি চালক, আর তাঁর ছেলে একশো রানে পৌঁছানোর পরেই তাঁর মনে হয়েছিল ছেলের জন্য একটা ভালমন্দ কিছু কিনে নিয়ে যেতে হবে বাড়িতে । তার জন্য ছেলের খেলা দেখা যাবে না, ট্যাক্সি চালিয়ে রোজগার করলে তবেই কিছু কিনে নিয়ে যাওয়া যাবে।